Uz 13.08.2020. Nr. 15.7.2-16/551

**Valsts ieņēmumu dienestam**

*Par* *administratīvā pārkāpuma procesā pieņemto lēmumu apvienošanu vienā dokumentā*

Tieslietu ministrijā saņemta Valsts ieņēmumu dienesta 2020. gada 13. augusta vēstule, kurā lūgts sniegt viedokli, vai ir iespējams vienā dokumentā apvienot lēmumu par administratīvā pārkāpuma procesa uzsākšanu un lēmumu par mantas un dokumentu izņemšanu.

 Administratīvās atbildības likuma (turpmāk – AAL) 77. panta otrā daļa noteic, ka "vairākus administratīvā pārkāpuma procesā pieņemtos lēmumus var apvienot vienā procesuālajā dokumentā." Proti, likuma regulējums ir pietiekami elastīgs, un tas paredz, ka iestāde vienā dokumentā var ietvert vairākus lēmumus. Turklāt AAL neierobežo iestādes pieņemto lēmumu veidus, kurus var apvienot vienā dokumentā.

Vienlaikus norādām, lai arī dokumentu formas izvēle ir atstāta iestāžu ziņā, nosakot veidlapas un apvienojot vairākus lēmumus vienā dokumentā, ir jāvadās pēc likumdevēja noteiktajām dokumentu satura obligātajām prasībām *(N.Laveniece-Straupmane. 11. nodaļa. Procesuālie dokumenti. Grām.: Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 278. lpp.),* kā arī AAL vispārīgajiem noteikumiem.

Attiecīgi, apvienojot vairākus lēmumus vienā dokumentā, uzmanība būtu pievēršama šādiem aspektiem:

- Izmeklēšanas darbības ir procesuālās darbības, kuras veic amatpersona, lai atklātu, procesuāli nostiprinātu un pārbaudītu faktus, kam ir nozīme administratīvā pārkāpuma procesā. Neraugoties uz izmeklēšanas darbību daudzveidību un to saturisko dažādību, izmeklēšanas darbības administratīvā pārkāpuma procesā var veikt tikai pēc lēmuma par administratīvā pārkāpuma procesa uzsākšanu pieņemšanas. Piemēram, lēmums par mantu un dokumentu izņemšanu ir pieņemams un iekļaujams dokumenta tekstā pēc lēmuma par administratīvā pārkāpuma procesa uzsākšanu.

- AAL 11. nodaļā ietvertais regulējums ir cieši saistīts ar citām likuma nodaļām, kas attiecas uz procesuālo dokumentu saturu. Visas turpmāko nodaļu normas ir jāpiemēro kopsakarā ar 11. nodaļas regulējumu.  Piemēram, AAL 111. panta otrā daļa paredz, ka mantas vai dokumentu izņemšanu izdara ar amatpersonas lēmumu, kurā norāda, kādu mantu vai dokumentus izņem, kā ari izņemto mantu daudzumu. Šis regulējums ir jāpiemēro kopsakarā ar AAL 77. pantu, kas vispārēji regulē lēmuma saturu. Līdz ar to lēmumā par mantu un dokumentu izņemšanu ir jānorāda gan AAL 77. pantā, gan 111. pantā noteiktā informācija.

- Lai gan apvienojot vairākus lēmumus vienā dokumentā, informācija, kas atkārtojas nav jādublē, tomēr iestādei ietverot divus dažādus lēmumus vienā dokumentā, ir skaidri nepieciešams nošķirt dokumenta saturu attiecībā uz vienu vai otru lēmuma veidu. Piemēram, dokumentā ir nepieciešams skaidri nošķirt katra lēmuma pieņemšanas tiesisko pamatu, kā arī informāciju par lēmuma pārsūdzēšanu.

Norādām, ka, Jūsu minētajā gadījumā, par lēmumu par mantu un dokumentu izņemšanu ir iespējams iesniegt sūdzību (AAL 111. panta trešā daļa). Attiecīgi lēmumā par mantu un dokumentu izņemšanu bija norādāma informācija par pārsūdzības iespējām. Tāpat dokumentā bija ietverams katra lēmuma tiesiskais pamats, kā arī pamatojums katram no pieņemtajiem lēmumiem (piemēram, argumenti mantas un dokumenta izņemšanai un to nozīmīgumam lietā).

- Norādām, ka, ja iestāde ir izvēlējusies vienā dokumentā apvienot vairākus lēmumus, tad šajā dokumentā ietverams pilnīgs minēto lēmumu saturs. Attiecīgi nav vēlams izdalīt atsevišķu lēmuma saturu citā dokumentā vai atkārtot minētā lēmuma saturu citā dokumentā.

Valsts sekretāra vietniece

tiesību politikas jautājumos L. Medina

*L. Linde, 67036967*